b'\n_START_ARTICLE_\nStepas Grau\xc5\xbeinis\n_START_SECTION_\nBiografija\n_START_PARAGRAPH_\n1916 m. t\xc4\x97vams gr\xc4\xaf\xc5\xbeus \xc4\xaf t\xc4\x97vi\xc5\xa1k\xc4\x99, prad\xc4\x97jo lankyti Pusn\xc4\x97s (Mol\xc4\x97t\xc5\xb3 raj.) prad\xc5\xbeios mokykl\xc4\x85 ir pas mokytoj\xc4\x85 Broni\xc5\xb3 Urbonavi\xc4\x8di\xc5\xb3 mokytis smuikuoti. V\xc4\x97liau vargonuoti mok\xc4\x97si pas Giedrai\xc4\x8di\xc5\xb3 miestelio vargoninink\xc4\x85 Antan\xc4\x85 Maka\xc4\x8din\xc4\x85. Metus pasimok\xc4\x99s, savaranki\xc5\xa1kai prad\xc4\x97jo vargonininkauti Bijuti\xc5\xa1kio parapijoje, mokytojauti prad\xc5\xbeios mokykloje ir dalyvauti kult\xc5\xabrin\xc4\x97je veikloje._NEWLINE_1930\xe2\x80\x931932 m. mokytojavo Giedrai\xc4\x8di\xc5\xb3 progimnazijoje, suorganizavo didel\xc4\xaf chor\xc4\x85, pastat\xc4\x97 Miko Petrausko operet\xc4\x99 \xe2\x80\x9eConsilium facultatis\xe2\x80\x9c ir kit\xc5\xb3 scenos veikal\xc5\xb3. Eksternu i\xc5\xa1laik\xc4\x99s bendrojo lavinimo egzaminus, 1932 m. \xc4\xafstojo \xc4\xaf Kauno muzikos mokykl\xc4\x85, o 1933\xe2\x80\x931942 m. studijas t\xc4\x99s\xc4\x97 Kauno konservatorijoje. Studijavo kompozicij\xc4\x85 (d\xc4\x97st. Juozas Naujalis ir Juozas Gruodis), dirigavim\xc4\x85 (d\xc4\x97st. Nikodemas Martinonis), dainavim\xc4\x85 (d\xc4\x97st. Orestas Marinis, E. Vittingas ir Petras Oleka), instrumentuot\xc4\x99 (d\xc4\x97st. Juozas Tallat-Kelp\xc5\xa1a), fortepijon\xc4\x85 (d\xc4\x97st. Balys Dvarionas)._NEWLINE_Studij\xc5\xb3 metais buvo Kauno \xc5\xa0v\xc4\x8d. Trejyb\xc4\x97s ba\xc5\xbeny\xc4\x8dios vargonininko pad\xc4\x97j\xc4\x97jas, dainavo restoranuose ir Jono Byros suorganizuotame vyr\xc5\xb3 vokaliniame kvartete, 1936\xe2\x80\x931941 m. vadovavo Kauno radiofono vyr\xc5\xb3 vokaliniam kvartetui, daug koncertavo. 1938 m. Rygoje, Berlyne ir Londone \xc4\xaf plok\xc5\xa1teles \xc4\xafdainavo lietuvi\xc5\xa1k\xc5\xb3 dain\xc5\xb3, su Povilu \xc4\x8cetkausku akordeonais \xc4\xafgrojo lietuvi\xc5\xb3 liaudies \xc5\xa1oki\xc5\xb3._NEWLINE_Nuo 1941 m. kur\xc4\xaf laik\xc4\x85 Kauno jaunojo \xc5\xbei\xc5\xabrovo teatro muzikos dalies ved\xc4\x97jas, 1940\xe2\x80\x931944 m. Kauno muzikin\xc4\x97s komedijos teatro chormeisteris, 1944\xe2\x80\x931970 m. Kauno muzikinio teatro dirigentas. Pastat\xc4\x97 ir dirigavo 35 muzikinius veikalus \xe2\x80\x93 operetes, operas, baletus. Daug koncertavo kaip solistas Kauno radiofone ir visoje Lietuvoje, dirbo pedagogin\xc4\xaf darb\xc4\x85._NEWLINE_Nuo 1940 m. mokytojavo Kauno 3-ojoje gimnazijoje, 1949\xe2\x80\x931950 m. d\xc4\x97st\xc4\x97 Kauno Juozo Gruod\xc5\xbeio muzikos mokykloje, 1953\xe2\x80\x931959 m. \xc4\xafvairias muzikos disciplinas Kauno pedagogin\xc4\x97je mokykloje, sub\xc5\xabr\xc4\x97 mergai\xc4\x8di\xc5\xb3 vokalin\xc4\xaf ansambl\xc4\xaf ir duet\xc4\x85. Kur\xc4\xaf laik\xc4\x85 vadovavo \xc5\xa0auli\xc5\xb3 s\xc4\x85jungos chorui, 1959\xe2\x80\x931960 m. \xe2\x80\x93 Lietuvos veterinarijos akademijos vyr\xc5\xb3 chorui, o nuo 1960 m. \xe2\x80\x93 daugeliui \xc4\xafvairi\xc5\xb3 Kauno \xc4\xafmoni\xc5\xb3 estradiniams orkestrams ir vokaliniams ansambliams._NEWLINE_Stepas Grau\xc5\xbeinis pasirei\xc5\xa1k\xc4\x97 ir kaip kompozitorius. Suk\xc5\xabr\xc4\x97 dain\xc5\xb3 solistams, chorui ir vokaliniams ansambliams.'